Ilmiy-metodik va tadqiqot ishlari sifatini oshirish orqali taʼlim tizimini kompleks rivojlantirishni jadallashtirish boʻyicha chora-tadbirlar toʻgʻrisida
(resolution, 2025-10-29)

Taʼlim jarayoniga innovatsion pedagogik texnologiyalarni joriy qilish, zamonaviy talablar va jamiyat ehtiyojlariga javob beradigan yangi oʻquv rejalari, dasturlari va oʻquv-metodik adabiyotlarni ishlab chiqish va amaliyotga kiritish hamda oʻz hayotiy qiziqishlari, shuningdek, jamiyat va davlat manfaatlari yoʻlida ham ijodiy salohiyatini roʻyobga chiqarishga qodir boʻlgan har tomonlama kamol topgan shaxsni shakllantirish maqsadida: 1. Maktabgacha va maktab taʼlimi vazirligi hamda Oliy taʼlim, fan va innovatsiyalar vazirligining Taʼlimni rivojlantirish respublika ilmiy-metodik markazi (keyingi oʻrinlarda — Respublika markazi)ni tashkil etish toʻgʻrisidagi taklifiga rozilik berilsin. Belgilab qoʻyilsinki, Respublika markazi: Maktabgacha va maktab taʼlimi vazirligi huzuridagi Respublika taʼlim markazining 34 ta shtat birligini hamda faoliyati tugatilayotgan Taʼlim sifatini baholashning xalqaro tadqiqotlar milliy markazining 18 ta shtat birligini; Oliy taʼlim, fan va innovatsiyalar vazirligi huzuridagi Oliy taʼlimni rivojlantirish tadqiqotlari va ilgʻor texnologiyalarni tatbiq etish markazining 10 ta shtat birligini qisqartirish hisobiga tashkil etiladi. 2. Quyidagilar Respublika markazining asosiy vazifalari etib belgilansin: taʼlim jarayoniga innovatsion pedagogik texnologiyalarni, oʻqitishning samarali shakl va usullarini, taʼlim sifatini baholash va monitoring qilishning zamonaviy tizimlarini joriy qilish; maktabgacha, umumiy oʻrta va maktabdan tashqari taʼlim tashkilotlari, shuningdek, qisqa muddatli, shu jumladan xususiy oʻquv kurslar (keyingi oʻrinlarda — oʻquv kurslari)ning taʼlim standartlari, oʻquv rejalari va dasturlariga qoʻyiladigan talablarni ishlab chiqish va tasdiqlash; taʼlim tashkilotlarida oʻqitish metodikasini takomillashtirish, zamonaviy talablar va ilgʻor xorijiy tajriba asosida yangi darsliklar va oʻquv-metodik majmualarni nashr qilish, tajriba-sinovdan oʻtkazish va ekspertiza qilishni tashkillashtirish; taʼlim tashkilotlarining rahbar va pedagogik kadrlarini tayyorlash, qayta tayyorlash va ularning malakasini oshirishning ilgʻor shakllarini joriy qilish, oʻqituvchilarning kasbiy mahoratini uzluksiz oshirib borish uchun shart-sharoit yaratish; taʼlim tashkilotlaridagi oʻquv-tarbiya jarayonlari va kadrlarni tayyorlash sifatini monitoring qilishda, taʼlim oluvchilarning bilimi taʼlim standartlari va talablariga muvofiqligini tahlil qilishda ishtirok etish, Oʻzbekiston Respublikasida taʼlim sifati sohasida xalqaro dasturlar va tadqiqotlar oʻtkazilishini tashkillashtirish; taʼlim sohasini rivojlantirishga qaratilgan tahliliy va amaliy tadqiqotlar oʻtkazish, taʼlim jarayonida jahon ilm-fani va texnologiyalari yutuqlaridan keng foydalanish boʻyicha ilmiy ishlanmalar va tavsiyalar tayyorlash; taʼlim sohasidagi ilgʻor amaliyotni oʻrganish va tizimli tahlil qilish hamda uni respublikada joriy etish boʻyicha kompleks chora-tadbirlarni qabul qilish, yetakchi xorijiy ilmiy-tadqiqot tashkilotlari bilan aloqalarni rivojlantirish. 3. Belgilansinki: Respublika markazi tomonidan ishlab chiqilgan va tasdiqlangan taʼlim standartlari, oʻquv rejalari va dasturlariga qoʻyiladigan talablar maktabgacha, umumiy oʻrta va maktabdan tashqari taʼlim tashkilotlari, shuningdek, oʻquv kurslari uchun majburiy hisoblanadi; vakolatli davlat organlari maktabgacha, umumiy oʻrta va maktabdan tashqari taʼlim tashkilotlari, shuningdek, oʻquv kurslarini litsenziyalash, attestatsiya va davlat akkreditatsiyasidan oʻtkazishni Respublika markazi bilan kelishgan holda amalga oshiradi. 4. Maktabgacha, umumiy oʻrta va maktabdan tashqari taʼlim tashkilotlari, shuningdek, oʻquv kurslarida oʻquv-tarbiya jarayonini tashkil qilishning shunday tartibi oʻrnatilsinki, unga muvofiq: a) Respublika markazi: taʼlim standartlari, oʻquv rejalari va dasturlariga qoʻyiladigan talablarni ishlab chiqadi va tasdiqlaydi; maktabgacha, umumiy oʻrta va maktabdan tashqari taʼlim tashkilotlari uchun yangi darsliklar va oʻquv-metodik majmualarni nashr qilish, tajriba-sinovdan oʻtkazish va ekspertiza qilishni tashkillashtiradi; maktabgacha, umumiy oʻrta va maktabdan tashqari taʼlim tashkilotlari hamda oʻquv kurslarini moddiy-texnik jihozlash boʻyicha talablarni ishlab chiqadi va tasdiqlaydi; vakolatli davlat organlari bilan birgalikda maktabgacha, umumiy oʻrta va maktabdan tashqari taʼlim tashkilotlari, shuningdek, oʻquv kurslari faoliyati sifatini nazorat qilish va baholash mezonlarini ishlab chiqadi va tasdiqlaydi; taʼlim standartlari, oʻquv rejalari, dasturlari, darsliklar va oʻquv-metodik majmualarning samaradorligini davriy tahlil qiladi; tahlil yakunlariga koʻra hamda vazirliklar, idoralar va keng jamoatchilikdan kelib tushgan takliflar asosida taʼlim standartlari, oʻquv rejalari va dasturlariga qoʻyilgan talablarni takomillashtirish boʻyicha choralar koʻradi; b) vakolatli davlat organlari Respublika markazi talablari asosida maktabgacha, umumiy oʻrta va maktabdan tashqari taʼlim tashkilotlari, shuningdek, oʻquv kurslari uchun taʼlim standartlari, oʻquv rejalari va dasturlarini ishlab chiqadi va tasdiqlaydi; v) Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari davlat maktabgacha, umumiy oʻrta va maktabdan tashqari taʼlim tashkilotlarini Respublika markazi talablariga muvofiq jihozlash boʻyicha zarur choralar koʻradi. 5. Respublika markaziga quyidagi huquqlar berilsin: maktabgacha, umumiy oʻrta va maktabdan tashqari taʼlim tashkilotlari, shuningdek, oʻquv kurslarida taʼlim sifatini hamda oʻquv-tarbiya jarayonining taʼlim standartlari, oʻquv rejalari va dasturlariga muvofiqligini belgilangan tartibda monitoring qilish; vakolatli davlat organlariga taʼlim standartlari, oʻquv rejalari va dasturlari talablarini bajarmagan taʼlim tashkilotlariga nisbatan qonunchilikda belgilangan chora-tadbirlarni qoʻllash boʻyicha taqdimnomalar kiritish; oʻtkazilgan ilmiy-tadqiqot va tahliliy ishlar natijalarini taʼlim tashkiloti, tuman (shahar) yoki hudud misolida tajriba-sinovdan oʻtkazish; davlat organlari, yetakchi ilmiy, taʼlim va tahliliy, shu jumladan xorijiy muassasalar ekspertlarini shartnoma asosida tadqiqotlarga jalb etish; darsliklar va oʻquv-metodik majmualarni nashr qilish, tajriba-sinovdan oʻtkazish va ekspertiza qilish, taʼlim standartlari, oʻquv rejalari va dasturlariga qoʻyiladigan talablarni ishlab chiqish uchun, zarur hollarda, respublika va xorijiy mamlakatlar olimlari va mutaxassislaridan iborat loyiha (ishchi) guruhlarni, shu jumladan shartnoma asosida tuzish; tadqiqotlar olib borish va kadrlar tayyorlash, darsliklar va oʻquv-metodik majmualarga nisbatan litsenziya huquqlarini keyinchalik ularni tarjima qilish, moslashtirish, oʻzgartirish va qoʻshimchalar kiritish imkoniyatlari bilan birga sotib olish boʻyicha xalqaro tashkilotlar, jamgʻarmalar, mahalliy va xorijiy tadqiqot markazlari va oʻquv muassasalari bilan shartnomalar tuzish; islohotlar jarayoniga nodavlat taʼlim tashkilotlarini jalb qilish, ular bilan ishlarni bajarish toʻgʻrisida bitimlar tuzish; oʻziga yuklangan vazifalarni amalga oshirish uchun ijro etuvchi hokimiyat organlaridan statistik, tahliliy va boshqa axborotlarni soʻrab olish; noshirlik faoliyatini amalga oshirish, axborot-tahliliy sharhlar, maʼruzalar va boshqa nashrlar chiqarish; oʻz faoliyat yoʻnalishlari boʻyicha konsalting va ekspert-tahliliy xizmatlar koʻrsatish, ushbu vazifalarni amalga oshirish uchun tashkiliy-huquqiy tuzilmalarni tashkil etish; Respublika markaziga yuklangan vazifalarni amalga oshirish uchun xalqaro moliya institutlari va xorijiy hukumat moliya tashkilotlarining kreditlari va grantlarini jalb qilish; vakolatli davlat organlari bilan birgalikda taʼlim tashkilotlarida taʼlim sifatini oshirish va oʻquv jarayonini tashkil etishga taalluqli masalalar yuzasidan qonunchilikda belgilangan choralarni qoʻllash. 6. Belgilab qoʻyilsinki: Respublika markazi davlat muassasasi shaklidagi yuridik shaxs hisoblanadi; Respublika markazi faoliyatiga umumiy rahbarlik Oʻzbekiston Respublikasi Prezidentining fan, taʼlim, sogʻliqni saqlash va madaniyat masalalari boʻyicha maslahatchisi boʻlinmalari tomonidan amalga oshiriladi; Respublika markaziga Oʻzbekiston Respublikasi Prezidenti tomonidan lavozimga tayinlanadigan va lavozimdan ozod etiladigan direktor rahbarlik qiladi; Respublika markazi direktori Oʻzbekiston Respublikasi Prezidenti bilan kelishgan holda Oʻzbekiston Respublikasi Prezidenti yordamchisi tomonidan lavozimga tayinlanadigan va lavozimidan ozod etiladigan ikki nafar oʻrinbosarga ega boʻladi; Respublika markazi xodimlariga Oʻzbekiston Respublikasi Prezidenti Administratsiyasining Ijro etuvchi apparati xodimlari uchun belgilangan mehnatga haq toʻlash razryadlari va ish haqi miqdorlari tatbiq etiladi; davlat organlari rahbarlari Respublika markaziga har tomonlama koʻmaklashadi, jumladan, markaz oʻz vazifalarini bajarishi uchun unga zarur shart-sharoit yaratadi, shuningdek, soʻralgan maʼlumotlarni oʻz vaqtida taqdim etadi, tahlillar yakuniga koʻra kiritilgan materiallar va tavsiyalarni koʻrib chiqadi. 7. Respublika markazi 2023-yil 1-iyulga qadar Oʻzbekiston Respublikasi Prezidenti Administratsiyasiga quyidagilar boʻyicha takliflarni kiritsin: taʼlim oluvchilarning qiziqishlari va qobiliyatlarini inobatga olgan holda umumtaʼlim tashkilotlarining oʻquv rejalari va dasturlarini tabaqalashtirish; taʼlim tashkilotlari uchun darsliklar va oʻquv-metodik majmualarni ishlab chiqish, tajriba-sinovdan oʻtkazish va ekspertiza qilish tartibini takomillashtirish; taʼlim jarayoniga ushbu yoʻnalishdagi ilgʻor amaliyotlarni (MELQO, TIMSS, PISA, EQVET va boshqalar) hisobga olgan holda taʼlim sifatini baholash va monitoring qilishning zamonaviy metodlarini joriy qilish. 8. Respublika markazining xodimlari umumiy soni 42 nafardan iborat tuzilmasi ilovaga muvofiq tasdiqlansin. Respublika markazi direktoriga quyidagi huquqlar berilsin: Oʻzbekiston Respublikasi Prezidenti Administratsiyasi bilan kelishgan holda, zarur hollarda, markazning tasdiqlangan tuzilmasiga xodimlarining belgilangan umumiy soni va mehnatga haq toʻlash fondi doirasida oʻzgartirishlar kiritish; markaz faoliyatini moliyalashtirishning budjetdan tashqari manbalari hisobidan Respublika markazi xodimlarining qoʻshimcha shtat birliklarini kiritish. 9. Quyidagilar Respublika markazi faoliyatini moliyalashtirishning asosiy manbalari etib belgilansin: Davlat budjeti mablagʻlari; vazirliklar, idoralar va muassasalar tomonidan ularning buyurtmalari asosida tadqiqotlar va baholash ishlarini olib borishga ajratiladigan mablagʻlar; oʻz faoliyati yoʻnalishlari boʻyicha shartnoma asosida konsalting, ekspert-tahlil va boshqa xizmatlarini koʻrsatishdan tushadigan mablagʻlar; xalqaro moliya institutlari va donor tashkilotlarning grantlari va maqsadli mablagʻlari; qonun hujjatlari bilan taqiqlanmagan boshqa manbalar. 10. Tashqi ishlar vazirligi Respublika markaziga xorijiy tadqiqot muassasalari bilan yaqin hamkorlikni yoʻlga qoʻyishda, shuningdek, ularning malakali mutaxassislarini jalb etishda koʻmaklashsin. Investitsiyalar, sanoat va savdo vazirligi Respublika markaziga yangi tadqiqot loyihalarini amalga oshirish hamda markazning intellektual-tahliliy salohiyatini rivojlantirish uchun xalqaro donorlarni jalb qilishda koʻmaklashsin. 11. Belgilansinki, Respublika markazi faoliyatini joriy taʼminlash va unga yuklatilgan vazifalarni bajarish, shuningdek, zarur inventarlar, mebel va orgtexnika bilan jihozlash uchun budjet mablagʻlari: 2023-yilda Davlat budjeti parametrlarida Maktabgacha va maktab taʼlimi vazirligi hamda Oliy taʼlim, fan va innovatsiyalar vazirligi uchun nazarda tutilgan va shtat birliklarining qisqarishi munosabati bilan iqtisod qilinadigan budjet mablagʻlari doirasida ajratiladi; 2024-yildan boshlab belgilangan tartibda Davlat budjeti parametrlarida nazarda tutiladi. 12. Oʻzbekiston Respublikasi Prezidenti Administratsiyasi rahbari (S. Umurzakov): bir oy muddatda Respublika markazining faoliyatini tashkil etish boʻyicha ustav, birinchi navbatdagi chora-tadbirlar dasturi va shtat jadvalini tasdiqlasin; Respublika markazini taʼlim sohasida chuqur nazariy va amaliy bilimga ega boʻlgan, xorijiy tillarni egallagan, belgilangan vazifalar ijrosini yuqori professional darajada bajara oladigan tajribali va malakali ilmiy-pedagogik kadrlar bilan toʻldirish choralarini koʻrsin. 13. Respublika markazi Toshkent shahri, Shayxontohur tumani, Navoiy koʻchasi 30-uy manzildagi binoga tekin foydalanish huquqi asosida joylashtirilsin. Oʻzbekiston Respublikasi Prezidenti Administratsiyasi Moliya-xoʻjalik departamenti 2023-yil 1-iyulga qadar Respublika markazini zarur mebel jihozlari, kompyuter texnikasi va boshqa moddiy-texnik vositalar bilan taʼminlasin. 14. Maktabgacha va maktab taʼlimi vazirligi manfaatdor vazirlik va idoralar bilan birgalikda bir oy muddatda qonunchilik hujjatlariga mazkur qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 15. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov va Oʻzbekiston Respublikasi Prezidenti Administratsiyasi rahbari S.U. Umurzakov zimmasiga yuklansin. DirektorMaslahatchilarDirektor oʻrinbosariDirektor oʻrinbosariAxborot xizmatiBuxgalteriya hisobi boʻlimi2Taʼlimni oʻquv-meʼyoriy va metodik muvofiqlashtirish boshqarmasiTaʼlimni pedagogik-psixologik qoʻllab-quvvatlash boshqarmasiTaʼlim sifatini baholash va monitoring qilish boshqarmasiRaqamli savodxonlik va innovatsion texnologiyalarni joriy etish boshqarmasiIlmiy-metodik faoliyat va xalqaro hamkorlikni muvofiqlashtirish boʻlimi2Taʼlim dasturlari va oʻquv-metodik komplekslarni joriy etish boʻlimi4Pedagogik mahorat va inklyuziv taʼlimni rivojlantirish boʻlimi3Baholash va ijtimoiy-amaliy tadqiqotlar boʻlimi4Raqamli pedagogika va mediataʼlimni rivojlantirish boʻlimi3Inson resurslarini rivojlantirish xizmatiEkspert-tahlil xizmatlarini amalga oshirish boʻlimi3Psixologik xizmatni rivojlantirish va kasbga yoʻnaltirish boʻlimi3Xalqaro dasturlar va reytinglardagi koʻrsatkichlar tahlili boʻlimi3Raqamli texnologiyalar va innovatsiyalarni joriy etish boʻlimi3Ijro intizomi va murojaatlar bilan ishlash xizmatiYuriskonsultAKT boʻyicha bosh mutaxassis